ऐतिहासिक, आर्थिक और सांस्कृतिक कारणों से हिंदी का प्रयोग मौखिक और लिखित – दोनों ही रूपों में पूरे देश में अनेक शताब्दियों से होता आ रहा है ; पर केन्द्रीय सरकार के कामकाज में हिंदी का प्रयोग स्थगित कर देने और अंग्रेजी का प्रयोग जारी रखने से इस धारणा का विकसित होना स्वाभाविक ही था कि हिंदी में आप बातचीत भले ही कर लें, पर कोई चीज़ अगर लिखनी हो तो वह अंग्रेजी में ही होनी चाहिए । आज भी आप किसी भी कार्यालय में दो अफसरों को, या अफसर – मातहत को हिंदी में बात करते देख सकते हैं ; पर कागज़ पर जब उनका पेन चलेगा, तो वह अंग्रेजी में ही होगा । लेखन से हिंदी के हट जाने का एक परिणाम यह भी हुआ कि जिन लोगों ने किसी भी तरह कभी भी देवनागरी लिपि और हिंदी भाषा सीखी थी, वे उसे भूलने लगे। हिंदी सीखने – सिखाने के प्रयासों पर भी इसका असर पड़ा । जब देश को स्वतन्त्रता मिलना लगभग तय हो गया, तो प्रसिद्ध उद्योगपति टाटा ने मुंबई में अपने वरिष्ठ अधिकारियों को हिंदी सिखाने की व्यवस्था यह सोचकर शुरू की कि अब सरकारी काम हिंदी ही में हुआ करेगा ; पर अंग्रेजी का प्रयोग जारी रखने का निर्णय होते ही उन्होंने वह व्यवस्था समाप्त कर दी ।